รัฐบาลไทย-ข่าวทำเนียบรัฐบาล-5 กรกฎาคม 2560 ศธ.ประกาศใช้หลักเกณฑ์ใหม่ในการประเมินวิทยฐานะ "จากพระราชกระแสฯ สู่การพัฒนาครูทั้งระบบ"
วันพฤหัสบดีที่ 6 กรกฎาคม 2560
5 กรกฎาคม 2560 ศธ.ประกาศใช้หลักเกณฑ์ใหม่ในการประเมินวิทยฐานะ "จากพระราชกระแสฯ สู่การพัฒนาครูทั้งระบบ"
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เป็นประธานแถลงข่าวการปรับหลักเกณฑ์การประเมินวิทยฐานะและการพัฒนาข้าราชการครูแนวใหม่ "จากพระราชกระแสฯ ... สู่การพัฒนาครูทั้งระบบ"
โดยมีผู้บริหารกระทรวงศึกษาธิการเข้าร่วมแถลงข่าว อาทิ พล.ท.โกศล ประทุมชาติ ที่ปรึกษารัฐมนตรีว่าการกระทรวงศึกษาธิการ, พล.อ.สุทัศน์ กาญจนานนท์กุล ที่ปรึกษารัฐมนตรีช่วยว่าการกระทรวงศึกษาธิการ, นายชัยพฤกษ์ เสรีรักษ์ ปลัดกระทรวงศึกษาธิการ, นายพินิจศักดิ์ สุวรรณรังค์ เลขาธิการคณะกรรมการข้าราชการครูและบุคลากรทางการศึกษา
นพ.ธีระเกียรติ เจริญเศรษฐศิลป์กล่าวว่า พระบาทสมเด็จพระปรมินทรมหาภูมิพลอดุลยเดช ทรงมีความห่วงใยต่อคุณภาพการศึกษาของชาติ โดยทรงมีพระราชหัตถเลขา เมื่อวันที่ 5 กรกฎาคม 2555 ความว่า “ปัญหาปัจจุบันคือ ครูมุ่งเขียนงานวิทยานิพนธ์ เขียนตําราส่งผู้บริหาร เพื่อให้ได้ตําแหน่งและเงินเดือนสูงขึ้น แล้วบางทีก็ย้ายไปที่ใหม่ ส่วนครูที่มุ่งการสอนหนังสือกลับไม่ได้อะไรตอบแทน ระบบไม่ยุติธรรม เราต้องเปลี่ยนระเบียบตรงจุดนี้ การสอนหนังสือต้องถือว่าเป็นความดีความชอบ หากคนใดสอนดี ซึ่งส่วนมากคือมีคุณภาพและปริมาณ ต้องมี reward” และมีพระราชดํารัสว่าระบบนี้ไม่ยุติธรรม จึงต้องเปลี่ยน โดยทรงเน้นว่าครูที่สอนดีทั้งปริมาณและคุณภาพ ควรจะได้รับการตอบแทน
ประกอบกับที่ผ่านมา เราถูกกล่าวหามาโดยตลอดว่าการประเมินวิทยฐานะเป็นระบบที่ทําให้ครูต้องละทิ้งห้องเรียน เกิดการลอกและจ้างทําวิทยานิพนธ์ หรือแม้กระทั่งมีครูบางคนจ้างนักเรียนทําผลงานอีกทั้งยังเป็นระบบที่มีหลายขั้นตอนและใช้งบประมาณจํานวนมาก โดยครู 1 คน จะต้องใช้กรรมการผู้ประเมินถึง 3 คน เท่ากับการประเมินข้าราชการครูในสังกัดสํานักงานคณะกรรมการการศึกษาขั้นพื้นฐาน (สพฐ.) ที่มีอยู่กว่า 4 แสนคน จะต้องใช้กรรมการผู้ประเมินกว่า 1.2 ล้านคน ซึ่งแน่นอนว่าเรามีบุคลากรไม่เพียงพอ จึงต้องใช้วิธีวนไปมา ทําให้การประเมินไม่ยุติธรรม และใช้งบประมาณสูงมากถึงปีละหลายพันล้านบาท
กระทรวงศึกษาธิการได้ตระหนักและดําเนินงานเพื่อแก้ไขปัญหาดังกล่าวร่วมกับหน่วยงานที่เกี่ยวข้องโดยน้อมนําแนวทางพระราชทานของในหลวงรัชกาลที่ 9 มาเป็นแนวทางในการดําเนินการปรับหลักเกณฑ์ประเมินวิทยฐานะใหม่จนประสบความสําเร็จในครั้งนี้ถือว่าวันนี้เป็นวันครบรอบ 5 ปี เป็นวันประวัติศาสตร์ที่จะเริ่มต้นใช้หลักเกณฑ์การประเมินวิทยฐานะใหม่ซึ่งพระองค์ทรงมีพระราชหัตถเลขาแนะนําทําให้เกิดการปฏิรูปการศึกษาด้านการพัฒนาครูครั้งใหญ่ที่มีความสอดคล้องกับรัฐธรรมนูญแห่งราชอาณาจักรไทย พ.ศ.2560 ที่ให้คณะกรรมการอิสระเพื่อการปฏิรูปการศึกษาดําเนินการจัดทําข้อเสนอในเรื่องของการปฏิรูปครู กระบวนการต่าง ๆ สอดคล้องกันทั้งระบบ
เชื่อว่าการประเมินวิทยฐานะแนวทางใหม่นี้ จะช่วยแก้ปัญหาต่าง ๆ ที่ผ่านมา ทําให้เกิดการประเมินที่เป็นธรรม โดยเฉพาะครูที่อยู่แต่ในห้องเรียน ครูที่ตั้งใจสอน จะได้รับการตอบแทนที่มีความเหมาะสมมากขึ้นส่วนข้อมูลที่ได้ทราบมาว่า มีครูจํานวนหนึ่งที่ไม่เห็นด้วยกับหลักเกณฑ์และวิธีการประเมินวิทยฐานะแบบใหม่ และต้องการจะขอใช้หลักเกณฑ์เดิม เพื่อไม่ให้เกิดผลกระทบ สํานักงานคณะกรรมการข้าราชการครูและบุคลากรทางการศึกษา (สํานักงาน ก.ค.ศ.) จึงได้จัดทําบทเฉพาะกาล กําหนดรายละเอียดการประเมินวิทยฐานะกรณีผู้ที่บรรจุก่อนวันที่ 5 กรกฎาคม 2560 ให้สามารถยื่นขอมีหรือเลื่อนวิทยฐานะตามแบบเดิมได้เพียง 1 ครั้ง ภายในเวลา 1 ปี ส่วนผู้ที่บรรจุหลังวันที่ 5 กรกฎาคม 2560 ให้ยื่นขอตามหลักเกณฑ์ใหม่เท่านั้น
แต่สําหรับครูอีกกลุ่มที่จะขอกลับไปใช้เกณฑ์เดิมตลอดไป โดยอ้างว่าเป็นสิทธิที่พึงจะได้รับ จะขอชี้แจงเพื่อให้เข้าใจตรงกันว่า"วิทยฐานะเป็นเรื่องของค่าตอบแทน ไม่ได้เป็นสิทธิ"ดังนั้นจึงต้องมีมาตรฐาน และหากมาตรฐานที่มีอยู่เดิมไม่ดีก็ต้องมีการทบทวนปรับปรุง ซึ่งการปรับหลักเกณฑ์วิทยฐานะในครั้งนี้ ก็เป็นการทบทวนของข้าราชการครูและบุคลากรทางการศึกษาด้วยกันเอง จึงเป็นเรื่องที่ต้องยอมรับกัน
นพ.ธีระเกียรติ กล่าวด้วยว่า ในวันนี้ยังถือเป็นการเริ่มต้นการอบรมพัฒนาครูแนวใหม่ โดยสถาบันคุรุพัฒนาด้วย ที่จะทําหน้าที่เป็นหน่วยประสานเชื่อมโยงหน่วยงานผู้จัดหลักสูตรอบรมพัฒนาครูที่มีความเชื่อมโยงกับเส้นทางความก้าวหน้าในอาชีพ (หลักเกณฑ์วิทยฐานะ) โดย สพฐ.ได้จัดสรรงบประมาณสําหรับอบรมพัฒนาครู จํานวน 10,000 บาทต่อคนต่อปี เพื่อให้ครูได้เลือกหลักสูตรที่จะพัฒนาตนเองได้ตามความต้องการ โดยครูที่มีความสนใจสามารถประสานขอรับงบประมาณสําหรับการอบรม ได้ที่สํานักงานเขตพื้นที่การศึกษาทุกแห่ง ตั้งแต่บัดนี้เป็นต้นไป
นวรัตน์ รามสูต, บัลลังก์ โรหิตเสถียร: สรุป/รายงาน
อิทธิพล รุ่งก่อน: ถ่ายภาพ